Source: https://www.zakonypreludi.sk/zz/1987-52/znenie-19870701
Timestamp: 2020-05-24 23:39:54+00:00
Document Index: 11977717

Matched Legal Cases: ['§ 105', '§ 5', '§ 92', '§ 6', '§ 127', '§ 157', '§ 158', '§ 157', '§ 159', '§ 160']

52/1987 Zb. Zákon ktorým sa menia a dopĺňajú niektoré ustanovenia Zákonníka práce | Aktuálne znenie
Zákon č. 52/1987 Zb.Zákon ktorým sa menia a dopĺňajú niektoré ustanovenia Zákonníka práce
Platnosť od 29.06.1987 do31.03.2002
Účinnosť od 01.07.1987 do31.03.2002
Aktuálne znenie 01.07.1987 - 31.03.2002
ktorým sa menia a dopĺňajú niektoré ustanovenia Zákonníka práce
Zákonník práce č. 65/1965 Zb. v znení zákona č. 88/1968 Zb. o predĺžení materskej dovolenky, o dávkach v materstve a o prídavkoch na deti z nemocenského poistenia, zákona č. 153/1969 Zb., ktorým sa mení a dopĺňa Zákonník práce, zákona č. 20/1975 Zb., ktorým sa menia a dopĺňajú niektoré ďalšie ustanovenia Zákonníka práce, zákona č. 72/1982 Zb., ktorým sa mení a dopĺňa § 105 Zákonníka práce, zákona č. 111/1984 Zb. o predĺžení základnej výmery dovolenky na zotavenie a o doplnení § 5 Zákonníka práce a zákona č. 22/1985 Zb., ktorým sa mení a dopĺňa § 92 a 105 Zákonníka práce, sa mení a dopĺňa takto:
1. V § 6 ods. 2 sa na konci pripája táto veta: „Pre pracovnoprávne vzťahy pracovníkov organizácií so zahraničnou majetkovou účasťou včítane medzinárodných hospodárskych organizácií alebo ich pobočiek so sídlom v Československej socialistickej republike môže vláda Československej socialistickej republiky ustanoviť odchylnú úpravu od Zákonníka práce, pokiaľ ide o vznik, zmeny a skončenie pracovného pomeru, pracovnú disciplínu, pracovný čas a čas odpočinku, odmieňanie, pracovné voľno s náhradou mzdy, náhrady výdavkov v súvislosti s výkonom práce, náhradu škody a priemerný zárobok.“.
2. Doterajší text § 127 sa označuje ako odsek 1 a dopĺňa sa novým odsekom 2, ktorý znie:
„(2) Organizácia ospravedlní aj neprítomnosť muža v práci po dobu, po ktorú sa mu poskytuje peňažná pomoc podľa predpisov o nemocenskom poistení alebo príspevok podľa zákona o materskom príspevku; po túto dobu mu nepatrí náhrada mzdy.“.
3. § 157 ods. 1 znie:
„(1) V súvislosti s pôrodom a starostlivosťou o narodené dieťa patrí žene materská dovolenka po dobu 28 týždňov; ak žena porodila zároveň dve alebo viac detí alebo ak ide o osamelú ženu, patrí materská dovolenka po dobu 37 týždňov.“.
4. § 158 znie:
(1) Materskú dovolenku žena nastupuje spravidla od začiatku šiesteho týždňa pred očakávaným dňom pôrodu, najskôr však od začiatku ôsmeho týždňa pred týmto dňom.
(2) Ak žena vyčerpá z materskej dovolenky pred pôrodom menej ako šesť týždňov, pretože pôrod nastal skôr, ako určil lekár, patrí materská dovolenka odo dňa jej nástupu až do uplynutia doby ustanovenej v § 157 ods. 1. Ak však žena vyčerpá z materskej dovolenky pred pôrodom menej ako šesť týždňov z iného dôvodu, poskytne sa jej materská dovolenka odo dňa pôrodu len do uplynutia 22 týždňov, prípadne 31 týždňov, ak ide o ženu, ktorá porodila zároveň dve alebo viac detí, alebo o osamelú ženu.“.
5. V § 159 ods. 3 a 5 sa slová „12 týždňov“ nahrádzajú slovami „14 týždňov“.
6. § 160 ods. 2 znie:
„(2) Materská dovolenka sa poskytuje takej žene odo dňa prevzatia dieťaťa po dobu 22 týždňov, a ak žena prevzala dve alebo viac detí alebo ak ide o osamelú ženu, po dobu 31 týždňov, najdlhšie však do dňa, keď dieťa dosiahne vek osem mesiacov. Ďalšia materská dovolenka sa poskytuje až do dňa, keď dieťa dosiahne vek dva roky.“.